Diari Oficial de la Generalitat Valenciana


Sumari del DOGV 6577, del 01-08-2011 (2011/8548)

DECRET 88/2011, de 29 de juliol, del Consell, pel qual es denega la sol·licitud de segregació del nucli de Port de Sagunt per a constituir un municipi independent.
-------------------------------------------------------------------------------------------------------------------------------------------------------------------

### Dades del document

Número de DOGV
:   6577

Data del DOGV
:   01-08-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/8548


Data del document
:   29-07-2011

Organisme emissor
:   Conselleria de Presidència

Tipus de document
:   Decret

DECRET 88/2011, de 29 de juliol, del Consell, pel qual es denega la sol·licitud de segregació del nucli de Port de Sagunt per a constituir un municipi independent. [2011/8548]  
A iniciativa d'una part dels veïns que la integren, la Comissió Promotora Asociación Vecinal Iniciativa Porteña va sol·licitar la segregació del nucli urbà de Port de Sagunt, del municipi de Sagunt, per a constituir un municipi independent amb la denominació el Port.   
Després de la tramitació del corresponent procediment administratiu, la Conselleria de Solidaritat i Ciutadania va formular proposta de resolució en el sentit de denegar la dita segregació, perquè del que s'ha actuat es conclou que la comissió promotora no ha acreditat el compliment dels requisits legalment establits per a estimar la seua sol·licitud: no s'ha aconseguit el suport majoritari dels veïns en els termes establits en l'article 9.3 del Text Refós de les Disposicions Legals Vigents en Matèria de Règim Local, aprovat pel Reial Decret Legislatiu 781/1986, de 18 d'abril; per la qual cosa es referix als requisits establits per l'article 13.2 de la Llei Reguladora de les Bases del Règim Local, així com per l'article 9 de la Llei 8/2010, de 23 de juny, de la Generalitat, de Règim Local de la Comunitat Valenciana, no s'ha acreditat que el nucli de Port de Sagunt constituïsca un «nucli de població territorialment diferenciat»; tampoc no consta acreditat que el municipi matriu i el futur nou municipi comptaran amb recursos econòmics suficients per a l'exercici de les seues futures competències, ni que podran garantir el mateix o superior nivell de qualitat dels servicis públics a rebre pels seus veïns, requisits que, en quant es referix a la suficiència de recursos i el manteniment de la qualitat dels servicis municipals, tampoc no s'han acreditat respecte del municipi matriu; finalment, no consta acreditat que la proposta de segregació responga a l'interés públic autonòmic tal com es prescriu en l'article 7 de la Llei 8/2010, de la Generalitat, ja mencionada.  
  
L'article 49.1.8 de l'Estatut d'Autonomia de la Comunitat Valenciana atribueix a la Generalitat la competència d'alteració de termes municipals, en els termes establits en l'article 13 de la Llei Reguladora de les Bases del Règim Local i el Reial Decret 3318/1983, de 25 d'agost, de traspàs de funcions i servicis de l'administració de l'Estat a la Generalitat en matèria d'administració local, facultats que, mitjançant el Decret 10/1985, de 21 de juny, del president de la Generalitat, es van assignar al Consell.  
En virtut d'això, tenint en compte el que disposen els articles 21 i 33 de la Llei del Consell, a proposta de la consellera de Presidència, de conformitat amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 29 de juliol de 2011,  
  
DECRETE  
  
Article únic. Denegació de la sol·licitud de segregació  
Denegar la sol·licitud de segregació del nucli del Port de Sagunt, del municipi de Sagunt, per a constituir un municipi independent amb la denominació el Port, instada per la Comissió Promotora Asociación Vecinal Iniciativa Porteña a iniciativa de part dels veïns del dit nucli de població, per incompliment dels requisits legalment establits per a la seua autorització.  
  
DISPOSICIÓ ADICIONAL  
  
Única. Facultats d'aplicació i execució  
Es faculta la consellera de Presidència per a adoptar les mesures que puga exigir el desplegament i execució d'este decret.  
  
DISPOSICIÓ FINAL  
  
Única. Efectes  
El present decret produirà efectes des del mateix dia que es publique en el Diari Oficial de la Comunitat Valenciana.  
Contra el present decret, els interessats podran interposar un recurs contenciós administratiu en el termini de dos mesos a partir de l'endemà de la publicació d'este decret en el Diari Oficial de la Comunitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposa l'article 10 i concordants de la Llei Reguladora de la Jurisdicció Contenciosa Administrativa.  
Tot això sense perjuí de la interposició del recurs potestatiu de reposició davant del Consell, en el termini d'un mes des de l'endemà de la publicació del present decret en el Diari Oficial de la Comunitat Valenciana, d'acord amb el que disposen els articles 116 i 117 de la Llei de Règim Jurídic de les Administracions Públiques i del Procediment Administratiu Comú.  
  
València, 29 de juliol de 2011.  
  
El president de la Generalitat,  
ALBERTO FABRA PART  
  
La consellera de Presidència,  
PAULA SÁNCHEZ DE LEÓN GUARDIOLA